
	ÁFORM UM LAGASETNINGU
– sbr. samþykkt ríkisstjórnarinnar frá 24. febrúar 2023, 1.–4. gr.

	Málsheiti og nr.
	 IRN25010018 Frumvarp til laga um vitamál
	Ráðuneyti /verkefnisstjóri
	 Innviðaráðuneyti/Skrifstofa samgangna
	Innleiðing EES-gerðar?
	☐ Já
☒ Nei

	Dags.
	 23.06.2025


	A. Úrlausnarefni

	Forsaga máls og tilefni.
Með frumvarpi til laga um vitamál er ætlunin að bregðast við ákalli um heildarendurskoðun laga um vitamál nr. 132/1999. Núverandi lög um vitamál eru talin komin til ára sinna og innihalda ákvæði sem þarfnast uppfærslu.  
Hvert er úrlausnarefnið?
Það sem helst hefur verið bent á að þarfnist uppfærslu er að í núverandi lögum er einungis gert ráð fyrir því að hafnarstjórn eða einstaklingur kunni að vilja setja upp leiðarmerki og viðhalda þeim, ekki aðrir lögaðilar. Þá er óskað eftir skýrari afmörkun verkefna Vegagerðarinnar sem framkvæmdaraðila og Samgöngustofu sem eftirlitsaðila. Ákvæði er varða tilkynningar til sjófarenda þarfnast uppfærslu til samræmis við gildandi framkvæmd. Endurskoða þarf ákvæði um farartálma í sjó til samræmis við gildandi framkvæmd með það að markmiði að tryggja öryggi siglinga. Þá er kallað eftir ákvæði sem tryggir heimild opinberra aðila til að kveða á um skipulag umferðar- og leiðsögukerfa á sjó, ásamt heimild til að takmarka umferð tiltekinna tegunda skipa á ákveðnum svæðum og notkun tiltekinna veiðafæra þar sem þau geta valdið skemmdum. Með nýjum lögum er einnig stefnt að því að bregðast við tillögum í öryggisátt frá Rannsóknarnefnd samgönguslysa. 
Allar breytingar sem fyrirhugaðar eru hafa það að markmiði að einfalda rekstur vitamála á Íslandi og skýra skiptingu verkefna milli aðila þannig að samhljómur verði á við aðra málaflokka samgangna. Verði af nýrri lagasetningu er að því stefnt að einfalda regluverk án þess að draga úr kröfum varðandi öryggi. 
Að hvaða marki duga gildandi lög og reglur ekki til?
Efnisákvæði núverandi laga eru ófullnægjandi til að tryggja öryggi siglinga og að Ísland uppfylli sínar alþjóðlegu skuldbindingar. Nokkuð skortir á að núverandi lög haldist í hendur við breytingar í þjóðfélaginu, sem dæmi má nefna að sjókvíaeldi hefur aukist mikið síðan núverandi lög voru sett.

	B. Markmið 

	Stefna hins opinbera á viðkomandi málefnasviði/málaflokki.
Að samgöngur séu greiðar, öruggar, hagkvæmar, umhverfislega sjálfbærar og að þær stuðli að jákvæðri byggðaþróun. 
Markmið sem að er stefnt með lagasetningu í ljósi úrlausnarefnis og stefnu stjórnvalda.
Með lagasetningu í samræmi við áform er stefnt að því að tryggja öryggi siglinga og stuðla að því að samgöngur þróist í samræmi við samfélags- og umhverfisleg markmið.  

	C. Leiðir

	Ekkert aðhafst - hvaða afleiðingar hefði það?
Ekki er unnt að tryggja öryggi siglinga með besta móti. 
Önnur úrræði en lagasetning sem metin hafa verið.
Önnur úrræði ná ekki þeim markmiðum sem að er stefnt með áformum um lagasetningu. 
Mögulegar leiðir við lagasetningu.
Heildarendurskoðun laga um vitamál nr. 132/1999 og 
Endurskoðun ákveðinna ákvæða laga um vitamál nr. 132/1999. 

	D. Hvaða leið er áformuð og hvers vegna?

	Stutt lýsing á þeirri leið sem áformuð er og rökstuðningur fyrir henni.
Stefnt er að framlagningu frumvarps sem byggist á leið a. Horft er til þess að ný lög um vitamál verði heildstæð og aðgengileg. 
Helstu fyrirhuguðu breytingar á gildandi lögum og reglum, hvort heldur bætt er við eða fellt brott.
Lagasetningin sem áformuð er tekur mið af lögum sem gilda um stofnanir á sviði siglinga, þ.e. Samgöngustofu og Vegagerðina.
Samkvæmt lögum um Samgöngustofu, stjórnsýslustofnun samgöngumála nr. 119/2012 fer Samgöngustofa með stjórnsýslu samgöngumála og annast stjórnsýslu og eftirlit er lýtur að m.a. siglingamálum og annast stjórnsýsluverkefni laga um vitamál.
Samkvæmt lögum um Vegagerðina, framkvæmdastofnun samgöngumála nr. 120/2012 hefur Vegagerðin það hlutverk að byggja upp, viðhalda og reka samgöngukerfi ríkisins og annast rekstur og viðhald vita og sjómerkja. 
Frumvarp til nýrra laga um vitamál myndi leysa af hólmi núgilandi lög um vitamál nr. 132/1999, með síðari breytingum. Á meðal helstu breytinga laganna sem áformaðar eru má nefna:
Skilgreining á leiðarmerkjum uppfærð til samræmis við skilgreiningu Alþjóðastofnunar um leiðarmerki á sjó, IALA.
Ábyrgð Vegagerðar á útgáfu upplýsinga um leiðbeiningakerfi skýrð.
Hlutverk Vegagerðarinnar sem framkvæmdaraðila og Samgöngustofu sem eftirlitsaðila skýrt, m.a. hvað varðar vita og önnur leiðarmerki.
Vegagerðinni gert að annast veðurathuganir á vitastöðum að beiðni Veðurstofu Íslands.
Ákvæði um leiðarmerki útfærð þannig að þau taki ekki eingöngu til lands- og hafnarvita heldur einnig annarra leiðarmerkja. Einnig gert ráð fyrir að aðrir lögaðilar en hafnarstjórn eða einstaklingar kunni að vilja setja upp og viðhalda leiðarmerkjum. Þá er tryggt að öll leiðarmerki rati í vitaskrá til þess að hægt sé að merkja þau í sjókort. Einnig er áformað að bæta við heimild til þess að krefja þann sem óskar breytinga á vitakerfi landsins um greiðslu kostnaðar við slíkar breytingar. Ábyrgð á frumúttektum og eftirliti Vegagerðar með leiðarmerkjum og breytingum þeirra verður einnig skýrð sem og ábyrgð Samgöngustofu með hlutverki Vegagerðarinnar.
Heimild Vegagerðarinnar til nauðsynlegra úrbóta á leiðarmerkjum á kostnað hafnarstjórnar eða eiganda skýrð. 
Tryggt að leiðarmerki geti þjónað sjófarendum með því að skýra ákvæði sem snýr að því að óheimilt sé að byggja hús eða mannvirki á landi eða hafi sem skyggt geta á þau.
Lagt er til að við lögin verði bætt sérstökum kafla sem snýr að svæðum sem helguð séu siglingum. Lagt er til að sett verði sú regla að óheimilt sé að staðsetja mannvirki, búnað eða annað sem hindri umferð á þau svæði sem skipulögð eru sem siglingaleiðir í skipulagi haf- og strandsvæða. 
Þá er lagt til að við lögin verði bætt við ákvæði sem tryggir heimild ráðherra til að setja reglugerð um skipulag umferðar- og leiðsögukerfa á sjó, ásamt heimild til að takmarka umferð tiltekinna tegunda skipa á ákveðnum svæðum og notkun tiltekinna veiðafæra, akkerislegu og annars þess sem valdið getur skemmdum á til dæmis dreifi- og flutningskerfum raforku, hitaveitu, vatnsveitu og fjarskipta á tilteknum svæðum, að fenginni umsögn Samgöngustofu og Vegagerðar. 
Þá er lagt til að stjórnvöld sem bera ábyrgð á siglingum við strendur landsins, þ.e. Vegagerðin og Samgöngustofa, hafi aðkomu að gerð strandsvæðisskipulags skv. lögum um skipulag haf- og strandsvæða nr. 88/2018.
Einnig er lagt til að haft sé samráð við siglingastjórnvöld þegar líkur eru á að breytingar á skipulagi hafi áhrif á umferð á hafi og að siglingastjórnvöldum verði heimilt að banna staðsetningu mannvirkis innan siglingaleiðar sem mörkuð er með leiðarmerkjum.
Lagt er til að vitagjald verði hækkað til samræmis við verðlag svo hægt verði að tryggja fjárveitingar til málaflokksins. 
Lagt er til að Landhelgisgæsla Íslands beri ábyrgð á útgáfu Tilkynninga til sjófarenda. 
Lagt er til að endurskoða ákvæði um faratálma í sjó með það að markmiði að tryggja öryggi siglinga. Gerð verði krafa um áhættumat siglinga áður en heimild er veitt fyrir hvers konar faratálmum í sjó.  Sniðmát áhættumats verði á ábyrgð Vegagerðar, Samgöngustofu og Landhelgisgæslu Íslands. 
Fyrirhugað er að fella út kröfu um að leitað sé álits hagsmunaaðila í sjávarútvegi áður en samþykki er veitt fyrir faratálmum. 
Fyrirhugað er að skýra ákvæði um vitavörslu.
Ráðherra verði veitt heimild til þess að setja reglugerð um hönnun og fyrirkomulag leiðarmerkja. 

	E. Samræmi við stjórnarskrá og þjóðarétt – aðrar grundvallarspurningar

	Koma áformin inn á svið stjórnarskrár og þjóðréttarskuldbindinga? 
Krafa er gerð um framkvæmd áhættumats fyrir uppsetningu leiðarmerkja í alþjóðasamningi um öryggi mannslífa á hafinu (SOLAS samningurinn). Mun samræmi við þær kröfur tryggt í nýjum lögum nái áform um lagasetningu fram að ganga. Þá er fyrirhugað að samræma texta við skilgreiningar Alþjóðasamtaka vitastofnana, IALA.
Varða áformin ákvæði EES-samningsins um ríkisaðstoð, tæknilegar reglur um vöru og fjarþjónustu eða frelsi til að veita þjónustu? 
Nei
Er önnur grundvallarlöggjöf sem taka þarf tillit til? 
Nei 

	F. Samráð

	Hverjir eru helstu hagsmunaaðilar? 
Hafnarstjórnir, sveitarstjórnir, Samtök ferðaþjónustunnar, Samtök fyrirtækja í sjávarútvegi, Samtök iðnaðarins, Samtök verslunar og þjónustu, Sjómannafélag Íslands, Sjómannasamband Íslands, Slysavarnafélagið Landsbjörg, Snarfari (félag skemmtibátaeigenda), Landssamband smábátaeigenda. 
Er skörun við stjórnarmálefni annarra ráðuneyta? 
Dómsmálaráðuneytið, sem fer með yfirstjórn Landhelgisgæslu Íslands. Atvinnuvegaráðuneytið og félags- og húsnæðismálaráðuneytið. 
Samráð sem þegar hefur farið fram.
Þegar hefur nokkuð samráð við Vegagerðina, Samgöngustofu og Landhelgisgæsluna farið fram.
Fyrirhugað samráð.
Áform um lagasetningu og drög að frumvarpi verða kynnt í Samráðsgátt stjórnvalda. Sérstakt samráð verður haft við viðeigandi stofnanir.

	G. Mat á áhrifum þeirrar leiðar sem áformuð er 

	Niðurstaða frummats á áhrifum, sbr. fylgiskjal.
Ekki er gert ráð fyrir viðbótarkostnaði fyrir ríkissjóð.

	H. Næstu skref, innleiðing

	Hefur verið gerð verkefnisáætlun fyrir frumvarpssmíðina? 
Já.
Hvernig verður staðið að innleiðingu löggjafar? Hvað má gera ráð fyrir að þeir sem verða fyrir áhrifum, opinberar stofnanir/hagsmunaaðilar/almenningur, þurfi langan tíma til undirbúnings/aðlögunar?
Verði frumvarpið að lögum er gert ráð fyrir að stofnanir og aðrir hagsmunaaðilar fái tíma til gera ráðstafanir í samræmi við lögin. 
Hvaða forsendur þurfa að vera fyrir hendi til að lagasetning beri árangur? 
Að sátt sé um hlutverk þeirra stofnana sem fara með siglingamál og vægi siglingaöryggis við mótun stefnu stjórnvalda. 
Mælikvarðar á árangur og útkomu.
Að öryggi siglinga hvað varðar leiðarmerki og siglingar aukist.
Hefur verið hugað að því að afla gagna til að meta árangur þegar þar að kemur? 
Á ekki við.

	I. Annað

	 

	J. Fylgiskjöl

	Mat á áhrifum lagasetningar – Frummat, sbr. eyðublað.
Önnur fylgiskjöl eftir atvikum.

